‘चिड़िया के बहाने’ नाटक का मंचन
एक्टिवमोनाल कल्चरल एसोसिएशन कुल्लू द्वारा संस्कृति मंत्रालय, भारत सरकार भाषा एवं संस्कृति विभाग कुल्लू के संयुक्त तत्वावधान में आयोजित किए जा रहे सात दिवसीय नाट्योत्सव की पांचवीं संध्या में संस्था के कलाकारों ने कलाकेंद्र कुल्लू में व्यंग्य नाटक ‘चिड़िया के बहाने’ का मंचन कर दर्शकों को लोट पोट कर दिया। इस संध्या में सहायक आयुक्त कुल्लू डॉ अमित गुलेरिया ने बतौर मुख्य अतिथि शिरकत की। केहर सिंह ठाकुर द्वारा लिखित निर्देशित इस नाटक में चिड़िया को बहाना बनाकर हमारे देश में फैले भ्रष्ट तंत्र और हर आदमी की अपने स्वार्थ की सिद्धी वाली वृति को हास्य व्यंग्य से उवारने की कोशिश की गई है। नाटक में चिड़िया मटर का दाना एक बढ़ई ठेकेदार द्वारा गुम किए जाने पर वह एक सिपाही से मदद मांगने जाती है। सिपाही उसे यह कहकर हड़का देता है कि दाना ढूंढना उसका काम नहीं है।
उसके बाद वह एक एक करके थानेदार, मंत्री और राजा के पास जाती है पर कोई मदद नहीं करता। इसके बाद अपने बुद्धि कौशल से वह सब को झुका देती है और राजा, मंत्री और बाकी सब लोगों को वह अपनी सहायता करने को मजबूर करती है। इसके लिए वह इस्तेमाल करती है एक गरीब चींटी को जो प्रतीकात्मक रूप में एक गरीब मजदूर है।
चिड़िया तथा चींटी के साथ एक तीसरा चरित्र भी प्रतीकात्मक है वह है राजा का घोड़ा। नाटक में आरती ठाकुर ने चिड़िया के चरित्र को बहुत गहराई से उकेरा। अन्य भूमिकाओं में केहर ठाकुर, दीन दयाल, जीवानंद, रेवत राम विक्की, आशा, भूषण, ओम प्रकाश, कविता, श्याम, सीता, आदि कलाकारों ने अपने सधे हुए अभिनय से नाटक के पात्रों को जीवंत किया।
‘चिड़िया के बहाने’ नाटक का मंचन करते कलाकार।
प्रस्तुति
hin_Deva hin_Deva hin_Deva hin_Deva hin_Deva mag_Deva